गरीब सुंदर नौजवानों को किन्नर बना रहा गिरोह  
प्रशांत ने पुलिस अधीक्षक को बताया कि अब तक करीब 12 युवकों को किन्नर बनाकर देश के विभिन्न शहरों में बेचा जा चुका है।
उत्तर प्रदेश के फरुखाबाद जिले में नौजवानों को किन्नर बनाने का सनसनीखेज मामला सामने आया है।  आधिकारिक सूत्रों ने बुधवार को बताया कि प्रशांत नामक युवक ने पुलिस अधीक्षक केएजे नरसन से पिछले दिनों मुलाकात कर उसे धोखे से किन्नर बनाने की दास्तां बयां की है।  सूत्रों के मुताबिक खुद पर हुई ज्यादती के बाद अंजलि किन्नर बने प्रशांत ने पुलिस अधीक्षक को बताया कि जिले में एक किन्नर गिरोह, सुन्दर दिखने वाले गरीब युवकों को तरह-तरह के प्रलोभन देकर पहले विश्वास में लेता है और फिर नशे का इंजेक्शन देने के बाद उनका गुप्तांग काटकर उन्हें किन्नरों का जीवन जीने के लिये मजबूर कर देता है। इसके अलावा इनमें से कई लोग देश के बड़े शहरों में बेचे जाने को विवश भी किये जाते हैं।  प्रशांत ने पुलिस अधीक्षक को बताया कि अब तक करीब 12 युवकों को किन्नर बनाकर देश के विभिन्न शहरों में बेचा जा चुका है। सूत्रों के मुताबिक प्रशांत ने कहा है कि अंसार नाम के एक किन्नर ने उसकी गरीबी का फायदा उठाकर पहले तो उस पर हजारों रुपए खर्च कर ऐश-ओ-आराम भरे दिन दिखाए और फिल्मों में काम दिलाने के लिये बाल बढ़ाने और फिर महिलाओं के कपड़े पहनने को कहा था। कुछ दिन के बाद अंसार ने उसे नशीला इंजेक्शन देकर उसका गुप्तांग काट दिया। प्रशांत के मुताबिक शहर के गढ़ी कोहना क्षेत्र का निवासी अंसार किन्नर नौजवानों को किन्नर बनाने वाले संगठित गिरोह का सरगना है। सूत्रों के मुताबिक पुलिस मामले की जांच कर रही है।